
НАРОДНА СКУПШТИНА
Одбор за правосуђе, државну 
управу и локалну самоуправу
28. август 2026. године
Б е о г р а д
ПРЕДСЕДНИКУ НАРОДНЕ СКУПШТИНЕ
	На основу члана 157. став 6. и члана 161. став 1. Пословника Народне скупштине („Службени гласник РС”, број 20/12 - пречишћен текст), Одбор за правосуђе, државну управу и локалну самоуправу, на Предлог закона о изменама и допунама Закона о спречавању корупције, који је 21. августа 2026. године поднео народни посланик Мирослав Петрашиновић, подноси следеће амандмане:
А М А Н Д М А Н   I
	У Предлогу закона о изменама и допунама Закона о спречавању корупције, члан 4. мења се и гласи:
„Члан 4.
	Члан 35. мења се и гласи:
„Члан 35.
	Агенција иницира доношење прописа, ради отклањања ризика од корупције или усклађивања прописа са потврђеним међународним уговорима у области борбе против корупције.
	Орган државне управе којем је Агенција поднела иницијативу из става 1. овог члана дужан је да у року од 30 дана од дана пријема иницијативе достави Агенцији обавештење о прихватању, односно о разлозима за неприхватање иницијативе.
	Орган државне управе дужан је да достави Агенцији нацрт закона из области посебно ризичне за настанак корупције и нацрт закона којима се уређују питања обухваћена потврђеним међународним уговорима у области борбе против корупције, ради давања мишљења о процени ризика од корупције.
	Орган државне управе дужан је да, у року од десет радних дана од дана пријема мишљења Агенције из става 3. овог члана, достави Агенцији образложено изјашњење о том мишљењу.
	Ако орган државне управе не достави Агенцији обавештење о прихватању, односно о разлозима за неприхватање иницијативе из става 2. овог члана или не достави образложено изјашњење из става 4. овог члана у прописаном року, Агенција о томе обавештава председника Владе и надлежни одбор Народне скупштине, ради предузимања мера из њихове надлежности.
	Иницијативе Агенције за доношење прописа, мишљења Агенције на нацрте закона, обавештења органа државне управе о прихватању, односно о разлозима за неприхватање иницијативе Агенције за доношење прописа, као и образложено изјашњење органа државне управе о мишљењу Агенције на нацрте закона објављују се на интернет страници Агенције.ˮ.“.
О б р а з л о ж е њ е
	Амандманом се усклађује члан 35. Закона о спречавању корупције (члан 4. Предлога закона) са препоруком из мишљења Канцеларије ОЕБС за демократске институције и људска права (ОДИХР), тако што се утврђује рок за одговор органа државне управе на мишљење Агенције за спречавање корупције о нацрту закона, а такође се прописује да у случају непоступања органа државне управе који припрема пропис у законом одређеним роковима Агенција о томе обавештава председника Владе и надлежни одбор Народне скупштине, ради предузимања мера из њихове надлежности.
А М А Н Д М А Н   II
	Члан 7. мења се и гласи:
„Члан 7.
	Члан 50. мења се и гласи:
„Члан 50.
	Јавни функционер може да врши функцију у политичкој странци, односно политичком субјекту и да учествује у њиховим активностима, ако то не угрожава вршење јавне функције и ако то није законом забрањено.
	Сматра се да јавни функционер саговорницима и јавности износи став органа у којем врши јавну функцију, изузев када недвосмислено предочи саговорницима и јавности да износи став политичког субјекта.
	Јавни функционер је дужан да означи налог који користи у својству јавног функционера на друштвеним мрежама и на том налогу не сме да поставља објаве које се односе на активности политичке странке, односно политичког субјекта. Јавни функционер не сме да поставља објаве које се односе на вршење његове јавне функције на налог на друштвеној мрежи који није означен као налог који користи у својству јавног функционера.
	Јавни функционер не може да користи јавне ресурсе за промоцију политичких странака, односно политичких субјеката, њихових изборних листа и кандидата на изборима, под чиме се посебно подразумева коришћење јавних ресурса у сврху јавног представљања учесника у изборима и њихових изборних програма, позивања бирача да за њих гласају на изборима, oдносно да бојкотују изборе, као и коришћење јавних ресурса за друге видове политичких активности, као што су рад са бирачима и чланством, организовање и одржавање скупова и промоција, израда и подела рекламног материјала, брошура, лифлета и публикација, политичко оглашавање, истраживање јавног мњења, медијске, маркетиншке и консултантске услуге и спровођење обука за страначке активности.
	Изузетно од става 4. овог члана, јавни функционер може да користи јавне ресурсе ради заштите личне безбедности, уколико је таква употреба јавних ресурса уређена прописима из те области или одлуком служби које се старају о безбедности јавних функционера.
	Јавни функционер не може да користи јавне скупове на којима учествује и сусрете које има у својству јавног функционера, за промоцију политичких странака, односно политичких субјеката, њихових изборних листа и кандидата на изборима, под чиме се посебно подразумева коришћење тих јавних скупова и сусрета за јавно представљање учесника у изборима и њихових изборних програма, позивање бирача да за њих гласају на одређеним изборима, oдносно да бојкотују изборе.
	У току изборне кампање, а након истека рока за подношење изборне листе односно подношење предлога кандидата за председника Републике (у даљем тексту: истек рока за кандидовање), јавни функционер не може да у том својству организује промотивне активности органа јавне власти, да их спроводи нити да учествује у промотивним активностима које организују друга лица, изузев:
	1) када јe унапред, пре расписивања избора, планирано да се промотивна активност изврши у одређено време и на одређени начин;
	2) када је реч о јавним манифестацијама које се по устаљеној пракси спроводе у одређено време и уз учешће носиоца одређене јавне функције;
	3) када је учешће јавног функционера неопходно због одржавања међународних односа.
	Промотивна активност из става 7. овог члана јесте активност органа јавне власти или другог лица која утиче на стварање повољне перцепцијe код потенцијалних бирача о политичкој странци односно политичком субјекту, кандидату или изборној листи коју је предложила политичка странка на чији предлог је јавни функционер у том органу јавне власти изабран, односно именован, као и на одлуку потенцијалног бирача да гласа за тог кандидата или изборну листу.
	Након расписивања избора, орган јавне власти који планира да промотивну активност из става 7. овог члана спроведе у периоду након истека рока за кандидовање, а пре краја изборне кампање, дужан је да у року од седам дана од дана расписивања избора, Агенцији достави обавештење о планираној промотивној активности, са пратећом документацијом.
	Изузетно од става 9. овог члана, орган јавне власти који планира промотивну активност која је неопходна због одржавања међународних односа, обавештење Агенцији о њеном спровођењу може да достави и након истека рока из става 9. овог члана, ако је потреба за њеним организовањем наступила након расписивања избора.
	Агенција на својој интернет страници објављује списак промотивних активности о којима је добила уредна обавештења органа јавне власти са пратећом документацијом. Орган јавне власти не може да одржава промотивну активност која се не налази на списку промотивних активности које је објавила Агенција на својој интернет страници. 
	У току изборне кампање, јавни функционер не може током радног времена органа јавне власти у којем обавља јавну функцију да учествује у активностима политичке странке, односно политичког субјекта, нити може сам да спроводи страначку активност. Ова забрана се на народне посланике, посланике у скупштини аутономне покрајине и одборнике у скупштини јединице локалне самоуправе односи само у време одржавања седнице Народне скупштине, односно скупштине аутономне покрајине или јединице локалне самоуправе, као и седнице њихових радних тела чији су чланови.
	У току изборне кампање, а након истека рока за кандидовање, јавни функционер не сме да издаје саопштења у вези са вршењем јавне функције која имају за циљ или за последицу промовисање политичке странке, политичког субјекта, изборне листе или кандидата.
	Одредба става 13. овог члана не односи се на народне посланике, посланике у скупштини аутономне покрајине и одборнике у скупштини јединице локалне самоуправе.
	Приликом учешћа у активностима политичке странке, односно политичког субјекта, јавни функционер не сме да се најави, односно да буде најављен као јавни функционер. Уколико политичка странка, односно политички субјект најави учешће јавног функционера у том својству, јавни функционер је дужан да без одлагања исправи погрешну најаву.
	Уколико медиј који преноси активности политичке странке, односно политичког субјекта, јавног функционера најави супротно ставу 15. овог члана, дужан је да без одлагања објави исправку на исти начин на који је објављена и погрешна најава јавног функционера.
	У току изборне кампање, у поступку из члана 78. ст. 1. и 2. овог закона, у коме одлучује да ли постоји повреда из ст. 1, 3, 4, 6, 7, 12, 13. и 15. овог члана, Агенција одлучује у року од пет дана од дана покретања поступка по службеној дужности, односно од дана пријема пријаве правног или физичког лица.ˮ.“.
О б р а з л о ж е њ е
	Предложеним амандманом се врши терминолошко усклађивање појединих ставова у циљу доследног и уједначеног коришћења појмова „политичка странка“, „политички субјект“, „изборна листа“ и „кандидат“ у целом члану, чиме се обезбеђује конзистентност одредби овог члана, што је у складу и са коментаром из Мишљења ОДИХР. Осим тога, у складу препоруком из Мишљења ОДИХР, прецизира се и сужава изузетак из предложеног члана 50. став 12. који се односи на народне посланике, посланике и одборнике, тако што ослобађање од забране да током радног времена органа јавне власти у којем обављају јавну функцију (Народна скупштина, скупштина аутономне покрајине и скупштина јединице локалне самоуправе) учествују у активностима политичке странке, односно политичког субјекта, односно да сами спроводе страначку активност не важи током заседања скупштине у коју су изабрани, односно њених радних тела чији су чланови.
А М А Н Д М А Н   III
	У члану 8. у новом члану 50а, став 1. речи: „У току изборне кампање, а након истека рока за кандидовање,“ замењују се речима: „Након расписивања избора,“.
О б р а з л о ж е њ е
	Предложеним амандманом се, у складу са препоруком из Мишљења ОДИХР, обавеза Агенције за спречавање корупције да прати поштовање обавеза јавних функционера из члана 50. Закона о спречавању корупције протеже на цео изборни период, а не само након истека рока за подношење изборних листа.

